Πρόταση ΚΑΝΟΝΙΣΜΟΣ ΤOY ΣΥΜΒΟΥΛΙΟΥ για την περάτωση της διαδικασίας αντιντάμπινγκ σχετικά με τις εισαγωγές ορισμένων πλατέων προϊόντων έλασης από σίδηρο ή από όχι σε κράμα χάλυβες, με πλάτος 600 mm ή περισσότερο, μη επιστρωμένων με άλλο μέταλλο ούτε επενδυμένων, περιελιγμένων, που έχουν υποβληθεί απλώς σε θερμή έλαση, καταγωγής Ινδίας, Ταϊβάν και Σερβίας και Μαυροβουνίου

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η Επιτροπή κίνησε τον Δεκέμβριο 2001 ενδιάμεση επανεξέταση των οριστικών μέτρων αντιντάμπινγκ που είχαν επιβληθεί τον Φεβρουάριο 2000 στους ρόλους θερμής έλασης καταγωγής, μεταξύ άλλων, Βουλγαρίας και Νότιας Αφρικής. Παράλληλα, η Επιτροπή κίνησε επίσης νέα έρευνα όσον αφορά τις εισαγωγές του ιδίου προϊόντος καταγωγής, μεταξύ άλλων, Αιγύπτου, Σλοβακίας και Τουρκίας.

Ως αποτέλεσμα των ανωτέρω ερευνών, η Επιτροπή διαπίστωσε ότι είχε ασκηθεί ζημιογόνο ντάμπινγκ από τις εν λόγω εισαγωγές στις δύο υποθέσεις. Δεν υπήρχαν επιτακτικοί λόγοι που να οδηγούν στο συμπέρασμα ότι τα μέτρα θα είναι αντίθετα προς το συμφέρον της Κοινότητας.

Συνεπώς, η Επιτροπή υπέβαλε πρόταση στο Συμβούλιο για την τροποποίηση των οριστικών μέτρων αντιντάμπινγκ όσον αφορά τις εισαγωγές ρόλων θερμής έλασης καταγωγής Βουλγαρίας και Νότιας Αφρικής, αφενός, και για την επιβολή οριστικών δασμών αντιντάμπινγκ στις εισαγωγές του ιδίου προϊόντος καταγωγής Αιγύπτου, Σλοβακίας και Τουρκίας αφετέρου.

Επειδή, παρόλα αυτά, το Συμβούλιο δεν ενέκρινε την πρόταση της Επιτροπής, δεν επιβλήθηκαν δασμοί στις εισαγωγές ρόλων θερμής έλασης καταγωγής Αιγύπτου, Σλοβακίας και Τουρκίας, εφόσον είχε λήξει η δεσμευτική προθεσμία για την επιβολή τέτοιων μέτρων.

Κατά συνέπεια και σύμφωνα με την θεμελιώδη αρχή της κοινοτικής νομοθεσίας για την μη εισαγωγή διακρίσεων και όπως καθορίζεται επίσης στο άρθρο 9 παράγραφος 5 του βασικού κανονισμού, πρέπει επίσης να περατωθεί η ενδιάμεση επανεξέταση όσον αφορά τις εισαγωγές του ιδίου προϊόντος καταγωγής Βουλγαρίας και Νότιας Αφρικής χωρίς την εκ νέου επιβολή μέτρων.

Για να εξασφαλιστεί συναφής προσέγγιση και να τηρηθεί η προαναφερόμενη θεμελιώδης αρχή της μη εισαγωγής διακρίσεων όπως αντανακλάται στο άρθρο 9 παράγραφος 5 του βασικού κανονισμού, προτείνεται επομένως να περατωθούν οι διαδικασίες όσον αφορά τις εισαγωγές ρόλων θερμής έλασης καταγωγής Ταϊβάν, Ινδίας και Σερβίας και Μαυροβουνίου.

Πρόταση ΚΑΝΟΝΙΣΜΟΣ ΤOY ΣΥΜΒΟΥΛΙΟΥ για την περάτωση της διαδικασίας αντιντάμπινγκ σχετικά με τις εισαγωγές ορισμένων πλατέων προϊόντων έλασης από σίδηρο ή από όχι σε κράμα χάλυβες, με πλάτος 600 mm ή περισσότερο, μη επιστρωμένων με άλλο μέταλλο ούτε επενδυμένων, περιελιγμένων, που έχουν υποβληθεί απλώς σε θερμή έλαση, καταγωγής Ινδίας, Ταϊβάν και Σερβίας και Μαυροβουνίου [1]

[1] Πρώην Ομοσπονδιακή Δημοκρατία της Γιουγκοσλαβίας.

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας [2] (εφεξής "ο βασικός κανονισμός") και, ιδίως, το άρθρο 9,

[2] ΕΕ L 56 της 6.3.1996, σ. 1 Κανονισμός όπως τροποποιήθηκε τελευταία με τον κανονισμό (ΕΚ) αριθ. 1972/2002 (ΕΕ L 305, 7.11.2002, σ. 1).

τον κανονισμό (ΕΚ) αριθ. 963/2002 του Συμβουλίου, της 3ης Ιουνίου 2002, για τον καθορισμό μεταβατικών διατάξεων όσον αφορά μέτρα αντιντάμπινγκ και μέτρα κατά των επιδοτήσεων που έχουν υιοθετηθεί δυνάμει των αποφάσεων αριθ. 2277/96/ΕΚΑΧ και αριθ. 1889/98/ΕΚΑΧ της Επιτροπής καθώς και όσον αφορά εκκρεμούσες έρευνες, καταγγελίες και αιτήσεις αντιντάμπινγκ και κατά των επιδοτήσεων σύμφωνα με τις εν λόγω αποφάσεις [3],

[3] ΕΕ L 149, 7.6.2002, σ. 3.

την πρόταση που υπέβαλε η Επιτροπή, μετά από διαβουλεύσεις με τη συμβουλευτική επιτροπή,

Εκτιμώντας τα εξής:

1. Νομική βάση

(1) Η συνθήκη για την ίδρυση της Ευρωπαϊκής Κοινότητας Άνθρακα και Χάλυβα (συνθήκη ΕΚΑΧ) εξέπνευσε στις 23 Ιουλίου 2002. Τα προϊόντα, τα οποία καλύπτονταν προηγουμένως από την συνθήκη ΕΚΑΧ, υπόκεινται στην συνθήκη για την ίδρυση της Ευρωπαϊκής Κοινότητας από τις 24 Ιουλίου 2002. Σύμφωνα με τον κανονισμό (ΕΚ) αριθ. 963/2002 του Συμβουλίου, όλες οι έρευνες αντιντάμπινγκ που εκκρεμούσαν την ημερομηνία εκείνη διέπονται, επομένως, από τον βασικό κανονισμό.

2. Ισχύοντα μέτρα

(2) Τον Φεβρουάριο 2000, η Επιτροπή, με την απόφαση αριθ. 283/2000/ΕΚΑΧ [4], επέβαλε οριστικούς δασμούς αντιντάμπινγκ στις εισαγωγές ορισμένων πλατέων προϊόντων έλασης από σίδηρο ή από όχι σε κράμα χάλυβες, με πλάτος 600 mm ή περισσότερο, μη επιστρωμένων με άλλο μέταλλο ούτε επενδυμένων, περιελιγμένων, που έχουν υποβληθεί απλώς σε θερμή έλαση ("ρόλοι θερμής έλασης"), καταγωγής Βουλγαρίας, Ινδίας, Ταϊβάν, Νότιας Αφρικής και Σερβίας και Μαυροβουνίου.

[4] ΕΕ L 31, 5.2.2000, σ. 15, όπως τροποποιήθηκε τελευταία με την απόφαση αριθ. 1043/2002/ΕΚΑΧ (ΕΕ L 157, της 15.6.2002, σ. 45).

3. Περάτωση των διαδικασιών

(3) Δυνάμει του άρθρου 5 της απόφασης 2277/96/ΕΚΑΧ [5] (η απόφαση ΕΚΑΧ), η Επιτροπή ανήγγειλε, στις 20 Δεκεμβρίου 2001, με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων [6], την έναρξη διαδικασίας αντιντάμπινγκ όσον αφορά τις εισαγωγές στην Κοινότητα ρόλων θερμής έλασης καταγωγής Αιγύπτου, Ουγγαρίας, Ιράν, Λιβύης, Σλοβακίας και Τουρκίας.

[5] ΕΕ L 308, 29.11.1996, σ. 11, όπως τροποποιήθηκε με την απόφαση αριθ. 1000/1999 (ΕΕ L 122, 12.5.1999, σ .35).

[6] ΕΕ C 364, 20.12.2001, σ. 5.

(4) Δυνάμει του άρθρου 11 παράγραφος 3 της απόφασης ΕΚΑΧ, η Επιτροπή ανήγγειλε, στις 20 Δεκεμβρίου 2001, με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων [7], την έναρξη επανεξέτασης των οριστικών δασμών αντιντάμπινγκ και των αναλήψεων υποχρεώσεων που επιβλήθηκαν με την απόφαση αριθ. 283/2000/ΕΚΑΧ της Επιτροπής, όπως τροποποιήθηκε από την απόφαση αριθ. 1043/2002/ΕΚΑΧ της Επιτροπής, στις εισαγωγές ρόλων θερμής έλασης καταγωγής Βουλγαρίας και Νότιας Αφρικής.

[7] ΕΕ C 364, 20.12.2001, σ. 8.

(5) Η Επιτροπή, κατόπιν έρευνας, πρότεινε στο Συμβούλιο την επιβολή οριστικών μέτρων αντιντάμπινγκ στις εισαγωγές ρόλων θερμής έλασης καταγωγής Αιγύπτου, Σλοβακίας και Τουρκίας. Εντούτοις, το Συμβούλιο δεν ενέκρινε την πρόταση εντός των προθεσμιών που ορίζονται στον βασικό κανονισμό. Κατά συνέπεια, δεν επιβλήθηκαν οριστικά μέτρα στις εισαγωγές από την Αίγυπτο, τη Σλοβακία και την Τουρκία.

(6) Είναι η γενική, θεμελιώδης αρχή της κοινοτικής νομοθεσίας να αντιμετωπίζει παρόμοιες καταστάσεις χωρίς να εισάγει διακρίσεις. Αυτή η αρχή αντανακλάται στο άρθρο 9 παράγραφος 5 του βασικού κανονισμού, το οποίο προβλέπει ότι οι δασμοί αντιντάμπινγκ επιβάλλονται χωρίς την εισαγωγή διακρίσεων στις εισαγωγές ενός προϊόντος από όλες τις πηγές για τις οποίες διαπιστώθηκε ότι ασκούν πρακτικές ντάμπινγκ και προκαλούν ζημία.

(7) Επομένως, συνήχθη το συμπέρασμα ότι, επειδή δεν έχουν επιβληθεί μέτρα στις εισαγωγές καταγωγής Αιγύπτου, Τουρκίας και Σλοβακίας , η επιβολή μέτρων στις εισαγωγές καταγωγής Βουλγαρίας και Νότιας Αφρικής ως αποτέλεσμα της επανεξέτασης που αναφέρεται στην αιτιολογική σκέψη 4, θα εισήγαγε διακρίσεις έναντι αυτών των δύο χωρών.

(8) Με κανονισμό του Συμβουλίου αριθ. ΧΧΧΧΧ, το Συμβούλιο περάτωσε την επανεξέταση που αναφέρεται στην αιτιολογική σκέψη 4 χωρίς την επιβολή μέτρων στις εισαγωγές ρόλων θερμής έλασης καταγωγής Βουλγαρίας και Νότιας Αφρικής.

(9) Η απόφαση της Επιτροπής 283/2000/ΕΚΑΧ επέβαλε οριστικούς δασμούς αντιντάμπινγκ επίσης στις εισαγωγές ρόλων θερμής έλασης καταγωγής Ινδίας, Ταϊβάν και Σερβίας και Μαυροβουνίου.

(10) Για να εξασφαλιστεί συναφής προσέγγιση και να τηρηθεί η προαναφερόμενη αρχή της μη εισαγωγής διακρίσεων όπως αντανακλάται στο άρθρο 9 παράγραφος 5 του βασικού κανονισμού, είναι επομένως αναγκαίο να περατωθούν οι διαδικασίες αντιντάμπινγκ όσον αφορά τις εισαγωγές ρόλων θερμής έλασης καταγωγής Ταϊβάν, Ινδίας και Σερβίας και Μαυροβουνίου.

(11) Η έρευνα όσον αφορά, μεταξύ άλλων, την Αίγυπτο, τη Σλοβακία και την Τουρκία έπρεπε να είχε περατωθεί στις 20 Μαρτίου 2003, είτε με την επιβολή μέτρων ή με την περάτωση των διαδικασιών. Δεδομένου ότι πρέπει να εξασφαλιστεί η ίδια μεταχείριση στις εισαγωγές καταγωγής Ταϊβάν, Σερβίας και Μαυροβουνίου, και Ινδίας, πρέπει επίσης να περατωθεί η διαδικασία αντιντάμπινγκ όσον αφορά τις εισαγωγές ρόλων θερμής έλασης καταγωγής αυτών των τριών τελευταίων χωρών με αναδρομική ισχύ από τις 20 Μαρτίου 2003.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Περατώνονται οι διαδικασίες αντιντάμπινγκ όσον αφορά τις εισαγωγές ορισμένων πλατέων προϊόντων έλασης από σίδηρο ή από όχι σε κράμα χάλυβες, με πλάτος 600 mm ή περισσότερο, μη επιστρωμένων με άλλο μέταλλο ούτε επενδυμένων, περιελιγμένων, που έχουν υποβληθεί απλώς σε θερμή έλαση, καταγωγής Ταϊβάν, Σερβίας και Μαυροβουνίου και Ινδίας.

Άρθρο 2

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

Εφαρμόζεται από τις 20 Μαρτίου 2003.

Ο παρών κανονισμός είναι δεσμευτικός ως προς όλα του τα μέρη και ισχύει άμεσα σε κάθε Κράτος μέλος.

Βρυξέλλες,

Για το Συμβούλιο

Ο Πρόεδρος